
ROMÂNIA

JUDEŢUL SATU MARE
MUNICIPIUL SATU MARE

CABINET PRIMAR
Nr. 59725/19.10.2026
Primarul Municipiului Satu Mare, Kereskényi Gábor

În temeiul prevederilor art. 136 alin. (1) din O.U.G.nr.57/20019 privind Codul Administrativ, cu modificările și completările ulterioare îmi exprim inițiativa de promovare a proiectului de hotărâre: ,, pentru aprobarea unor măsuri tranzitorii privind aplicarea Regulamentului de repartizare și închiriere a locuințelor sociale și de necesitate din Municipiul Satu Mare aprobat prin HCL nr.161/24.09.2020 cu modificările și completările aduse prin HCL nr.111/28.05.2026", în susținerea căruia formulez următorul:
REFERAT DE APROBARE

Proiectul de hotărâre supus atenției dumneavoastră privește instituirea unor măsuri tranzitorii referitoare la condiția de achitare a impozitelor, taxelor, amenzilor sau a altor obligații datorate față de bugetul local, ca și condiție de eligibilitate pentru atribuirea cât și pentru menținerea sau prelungirea contractului de închiriere, având ca obiect o locuință socială sau de necesitate din fondul locativ al Municipiului Satu Mare.
O aplicare imediată a noii condiții de eligibilitate ar conduce la neprelungirea și încetarea automată a unui număr semnificativ de contracte de închiriere, cu consecința evacuării unor familii aflate deja în situație de vulnerabilitate și a transferului sarcinii sociale spre sistemul de asistență și protecție socială.
Măsurile tranzitorii propuse vizează:
· amânarea aplicării prevederilor din regulament privitoare la condiția achitării impozitelor, taxelor, amenzilor și a altor obligații restante față de bugetul local în cazul titularilor contractelor de închiriere aflate în termen de valabilitate, până la data de 01.01.2029;
· acordarea unui termen de conformare până la data de 01.01.2029, pentru ca titularii contractelor de închiriere aflate în termen de valabilitate și care figurează cu restanțe față de bugetul local să aibă posibilitatea reală și efectivă de a-și achita datoriile, în baza angajamentului de plată luat.
Proiectul de hotărâre are caracter urgent, fiind incidentă excepția prevăzută la art.7 alin.(13) din Legea 52/2003, privind transparența decizională în administrația publică, republicată, cu modificările și completările ulterioare.
Măsura urgenței este generată de riscul iminent ca un număr de 34 de familii cu statut de chiriași ai locuințelor sociale și de necesitate să rămână fără adăpost, în prag de sezon rece.
În raport de cele prezentate propun spre analiză şi aprobare, Consiliului Local al Municipiului Satu Mare prezentul proiect de hotărâre .

